Mu ntege nke afite kubera impanuka ikomeye yakoze igahitana urubyaro rwe rwose n'umugabo we, Dorcas Mukagatare yaje kubasezeraho ndetse mu rusengero rw'Abangilikani rwa St Peters i Remera mu Giporoso abashaka kugira ijambo ahavugira.
Amagambo yavuze abasezera yari akomeye, yari yicaye mu kagari k'abamugaye. Yababwiye urukundo yabakundaga ko kugendera rimwe bamusigiye agahinda gakomeye cyane.
Ati: " Warakoze kumbera umugabo mwiza. Twari hafi kumarana imyaka 20 ariko ugiye itaruzura. Wakoze ibyo wagombaga gukora byose nk'umugabo mu rugo rwe".
Yavuze ko ubwo aharuka guherekeza abantu benshi bitabye Imana ari igihe yaherekezaga abe bazize Jenoside yakorewe Abatutsi muri 1994.
avGusa uga ko Imana iba ariyo izi impamvu z'ibintu, bityo ko atayirenganya.
Avuga ko umugabo we yamukundaga cyane n'abana be ndetse na murumuna we wabaga iwe.
Yashimiye umugabo we ko yamukunze ndetse akiri ku ntebe y'ishuri akamurihira yarangiza kwiga bakabana.
Ati: " Nta kindi nakubwira uretse gusaba Uwiteka akaguha iruhuko ridashira."
Dorcas yabwiye abari bateraniye mu rusengero rw'Abangilikani mu Giporoso ko yari afite abana beza ku maso no ku mutima.
Umwana we Manzi ngo yari indashyikirwa mu gukunda amasomo.
Ngabo ngo yangaga ibintu byose bidafite agaciro, mu rugo bamwitaga IT kuko ngo yari azi gukora ibintu byinshi akoresheje mudasobwa na Internet.
Umuhungu we wundi Nziza ngo yakundaga Nyina cyane. Hari bamwe bari baramwise umuhungu wa mama 'Mummy' boy'.
Bucura bwe bw'umukobwa bitaga Bless yikundiraga Imana k'uburyo bari baramuhimbye Bless of God aba bose bapfiriye rimwe na se mu mpanuka muri Uganda.
Ikibabaje kurushaho ni uko mu mwaka ushize mu ntangiriro zawo nabwo kandi umuryango wa Dr Byamungu wari wapfushije imfura yabo, umukobwa yitwaga Charity.
Dorcas Mukagatare yavuze ko amaze kumenya ko atwite umukobwa yumvise ko ari Imana imushumbushije kuko yari yarabuze imfura ye y'umukobwa.
Ati: " None reba nawe Imana iramwisubije. Ariko byose ibikora izi impamvu zabyo."
Ngo yifuzaga ko bajyana ariko ntibyakunze, ati "Imana ibahe iruhuko ridashira."
Photos@Daddy Sadiki RUBANGURA
UM– USEKE.RW